嘆鏡辭
作者：陳允平
朝代：宋

paragraphs: 憶妾初嫁時，金屋藏窈窕。
忽見洛陽人，鬻鏡長安道。
明月掌上寒，團團復皎皎。
千金買得歸，惜之如重寶。
奩開雙鳳飛，带結青鸞裊。
當時照妾顔，妾顔正年少。
如今照妾顔，妾顔羞已老。
對鏡頻嘆嗟，掩鏡徒懊惱。
不恨妾嫁遲，惟恨妾生早。
此恨空綿綿，天涯滿芳草。
君不見長江逝水無逆流，歲去年來多白頭。